Student op pad na ouers in gru-ongelukChristo Reyneke. Foto: Verskaf ŉ Jong student van Klerksdorp in Noordwes veg vir sy lewe in die waakeenheid van ŉ hospitaal nadat sy bakkie Woensdagmiddag met ŉ vragmotor op die N12 buite Wolmaransstad gebots het. Christo Reyneke (19), ŉ student in natuurbestuur, was op pad na sy ouers wat op Wesselsbron in die Vrystaat woon toe die ongeluk omstreeks 14:20 gebeur het. Hendrik Reyneke, Christo se pa, het aan Maroela Media gesê dit is nog nie duidelik wat die oorsaak van die ongeluk was nie, maar die vragmotor het die bakkie aan die regterkant van die voertuig getref. Christo moes uit die wrak gesny word. “Christo was op pad na ons toe, maar ons het nie geweet hoe laat hy by ons sou wees nie. Ek was maar besig deur die dag en het eers omtrent 16:30 uitgevind Christo was in ŉ ongeluk,” het Hendrik gesê. Christo het ŉ groot skedelbreuk agter sy kop opgedoen, sy lewer en slukderm is geskeur en sy bobeen gebreek. Hy het ook ŉ snywond aan sy skouer, verskeie kleiner snywonde op sy lyf en ŉ skeur aan sy oor. “Die grootste bekommernis nou is die swelling op sy brein. Hy is op ŉ asemhalingsmasjien en word onder verdowing gehou,” sê Hendrik. Dokters kan nog nie bepaal of Christo enige langtermyn-breinskade opgedoen het nie, aangesien daar nou nog te veel swelling op sy brein is. “Hy is tans in die waakeenheid van die Life Anncron-hospitaal in Klerksdorp, maar sal vandag oorgeplaas word na die Life Rosepark-hospitaal in Bloemfontein. Daar is ŉ neurochirurg wat hom sal behandel.” Volgens Hendrik is hy dankbaar Christo se toestand is stabiel, maar dit is vir hom swaar om sy seun so te sien. “Een van die mense wat op die ongelukstoneel was, het vir ons gesê hy was by sy bewussyn net ná die ongeluk, maar kon nie praat nie omdat hy sy slukderm geskeur het. Die paramedici het gelukkig vinnig gedink deur vir hom ŉ tragea (lugpyp) in te sit, anders sou hy dalk nie eens tot by die hospitaal oorleef het nie.” Talle boodskappe van ondersteuning aan Christo en sy gesin is sedert die ongeluk op sosiale media gedeel.